**Umsögn um:**

**Mál nr. 6. á þingmálaskrá 151. löggjafarþings 2020-2021.**

**Umsögn Samanhópsins um frumvarp til laga um breytingar á lögum nr. 65/1974,**

 **um ávana- og fíkniefni (afglæpavæðingu neysluskammta).**

Meðlimir Samanhópsins hafa kynnt sér frumvarp til laga um breytingar á lögum um ávana- og fíkniefni (afglæpavæðingu neysluskammta).

Samanhópurinn er grasrótarsamtök sem í sitja fulltrúar sveitafélaga, ríkisstofnanna og frjálsra félagasamtaka. Hlutverk hópsins er að vinna gegn áhættuhegðun barna og unglinga, styðja við heilbrigðan lífsstíl og sporna við því að börn og unglingar ánetjist áfengi og öðrum vímuefnum. Að efla samtakamátt og samstarf þeirra sem vinna að forvörnum. Þeir sem standa að hópnum eiga það sammerkt að vinna á einhvern hátt með og fyrir börn og unglinga og tengist sú vinna einkum forvörnum, heilsueflingu, uppeldi og menntun. Að vekja athygli á þeirri ógn sem börnum og unglingum stafar af áfengi og vímuefnum í samfélaginu. Að styrkja og styðja foreldra í uppeldishlutverkinu og beina athygli foreldra að ábyrgð þeirra á uppeldi barna sinna og hvetja til jákvæðrar samveru og samskipta fjölskyldunnar.

Hópurinn hefur áhyggjur af því að hagsmunir barna verði útundan í frumvarpinu. Hópurinn hvetur til þess að lagt verði upp með heildstæða stefnu í málaflokknum og áhættumat verði gert með tilliti til barna og unglinga, sbr. 3. gr. Barnasáttmálans, ásamt því að lagðar verði til mótvægisaðgerðir fyrir þann sama hóp.

Með því að afglæpavæða neysluskammta eykst aðgengi að vímuefnum sem getur haft áhrif til aukinnar neyslu unglinga. Einnig er ákveðinn hætta á því að með afglæpavæðingu neysluskammta verði viðhorf gagnvart fíkniefnaneyslu jákvæðari bæði hjá ungmennum og fullorðnum. Jákvæð viðhorf til vímuefna hafa í gegnum tíðina haft þau áhrif að fleiri unglingar hafa prufað að nota efnin.

Reykjavík, 1. mars 2021

Samanhópurinn